حبیب بن بہریز

حبیب بن بہریز (نویں صدی کے اوائل میں معروف)، جنہیں عبد یشوع بن بہریز کے نام سے بھی جانا جاتا ہے، کلیسائے مشرق (Church of the East) کے ایک اسقف اور عالم تھے، جو سریانی سے عربی میں تراجم کے باعث مشہور ہوئے۔ انھوں نے منطق، فقہِ کلیسائی (قانونِ کلیسائی) اور عقیدے کے دفاع پر بھی تصنیفات لکھیں۔Mark N. Swanson, "ʿAbdīshūʿ ibn Bahrīz", in David Thomas and Barbara Roggema (eds.), Christian–Muslim Relations: A Bibliographical History, Vol. 1 (600–900) (Brill, 2008), pp. 550–552.

ممکن ہے کہ ابن بہریز کی ولادت آٹھویں صدی کے وسط یا آخر میں ہوئی ہو، اگرچہ ان کا مقامِ پیدائش معلوم نہیں۔ وہ عباسی خلیفہ المامون (813–833) اور طبیب جبرائیل بن بختیشوع کے ہم عصر تھے۔ غالب امکان ہے کہ وہ ابن بختیشوع کی وفات (827ء) سے کچھ عرصہ قبل ہی وفات پا گئے۔ ان کے والد کے فارسی نام "بہریز" سے ظاہر ہے کہ وہ فارسی النسل تھے۔ ان کا اصل نام حبیب تھا، جب کہ عبد یشوع (یعنی “مسیح کا بندہ”) ایک دینی نام تھا جو انھوں نے کلیسا میں داخلے کے وقت اختیار کیا۔ وہ عباسی دور میں حرّان کے اسقف اور بعد میں موصل و حَزہ کے مطران تھے۔
جاحظ کے مطابق ان میں کاتھولیقوس بننے کی خواہش تھی اور علمی لحاظ سے وہ اس کے اہل بھی تھے، مگر ان میں اس منصب کے لیے ضروری ظاہری صفات — جیسے دراز قامت ہونا، بلند آواز اور لمبی داڑھی — موجود نہ تھیں۔Barbara H. Roggema, "ʿAbdishoʿ bar Bahrīz," in Gorgias Encyclopedic Dictionary of the Syriac Heritage, edited by Sebastian P. Brock, Aaron M. Butts, George A. Kiraz and Lucas Van Rompay (Gorgias Press, 2011; online ed. Beth Mardutho, 2018). 

ابن بہریز حرکتِ ترجمة الیونانیہ السريانيہ العربيہ (یونانی و سریانی سے عربی میں تراجم کی تحریک) کے ابتدائی مترجمین میں سے تھے۔ ابن ندیم کے مطابق انھوں نے ارسطو کی دو کتابوں المقولات اور العبارة کے خلاصے تحریر کیے اور بہت سے فلسفیانہ متون کو عربی میں ترجمہ کیا، نیز خلیفہ المأمون کے لیے کلاسیکی فلسفیانہ کتابوں پر حواشی و شروح لکھیں۔ المامون نے انھیں کتاب "حدود المنطق" لکھنے کا حکم دیا، جو ارسطو کی المقولات اور فرفوریوس کی إیساغوجی پر مبنی تھی۔ وہ عباسی اشرافیہ کے حلقوں میں بھی معزز سمجھے جاتے تھے اور دربارِ خلافت میں ان کی قدر کی جاتی تھی۔ انھوں نے نیقوماخوس جراشی کی کتاب مقدمہ حساب کو سریانی سے عربی میں ترجمہ کر کے طاہر بن حسین کو پیش کیا اور ابن بختیشوع کی طبی کتابوں کا بھی ترجمہ کیا۔

انھوں نے اپنی کلیسا کی کریسٹولوجی (عقیدۂ مسیحیّت) کے دفاع میں بھی چند تصنیفات لکھیں، جن میں دو یعقوبی مصنفین کے رد میں ایک کتاب شامل ہے۔ ابن الندیم کے مطابق: "ان کی حکمت اسلام کی حکمت کے قریب تھی" ممکن ہے کہ یہ اس لیے کہا گیا ہو کہ انھوں نے یعقوبیوں اور ملکانیوں (بازنطینیوں) کے مقابلے میں وحدتِ اقنوم کا دفاع کیا۔ ان کی ایک معروف دفاعی تصنیف «مقالة في التوحيد والتثليث» ہے،
جس میں انھوں نے وضاحت کی کہ تثلیث کا مطلب کثرت نہیں بلکہ وحدت میں تنوّع ہے۔ یہ رسالہ حلب کی دو نجی مخطوطات میں محفوظ ہے، لیکن ابھی تک شائع نہیں ہوا۔Alexander Treiger, "From al-Biṭrīq to Ḥunayn: Melkite and Nestorian Translators in Early ʿAbbāsid Baghdad", Mediterranea: International Journal on the Transfer of Knowledge 7 (2022): 143–181. 

ان کی ایک اور اہم تصنیف قانونِ کلیسائی (Canon Law) سے متعلق ہے، جو ازدواج اور وراثت کے موضوع پر ہے اور سریانی زبان میں لکھی گئی۔ عبديشوع صوباوی کے مطابق، انھوں نے عبادات و خدماتِ کلیسائی پر بھی ایک شرح لکھی۔G. P. Badger (ed.), The Nestorians and Their Rituals, Vol. 2 (Joseph Masters, 1852), p. 373.

یہ بھی غالب امکان ہے کہ یہی ابن بہریز وہی مطران عبد یشوع ہیں جنھوں نے نویں صدی کی تیسری دہائی میں ایک مسلمان وزیر کی موجودگی میں مختلف مسیحی فرقوں کے درمیان عقائدی مناظرہ میں شرکت کی۔ اس مناظرے کا ایک مختصر عربی ریکارڈ موجود ہے جسے ایک یعقوبی مسیحی مصنف نے محفوظ کیا۔ اس مناظرے کے دوسرے شرکا میں ثاوذورس ابی قرہ (ملکانی) اور ابو رائطة التکریتی (یعقوبی) شامل تھے۔Sandra Toenies Keating, "A Christological Discussion", in David Thomas and Barbara Roggema (eds.), Christian–Muslim Relations: A Bibliographical History, Vol. 1 (600–900) (Brill, 2008), pp. 553–555.

 حوالہ جات 

زمرہ:آٹھویں صدی کی پیدائشیں
زمرہ:نویں صدی کی وفیات
زمرہ:منطق کی تاریخ
زمرہ:ایرانی مسیحی
زمرہ:مضامین جن میں سریانی زبان کا متن شامل ہے
زمرہ:صفحات مع خاصیت P21